Ef þú neitar að horfast í augu við spillinguna eru íslensk stjórnmál óskiljanlegt rugl . Margt fólk vill ekki trúa að íslenskir stjórnmálamenn gangi fyrir mútum svipað og það stjórnmálafólk , sem eigendur Samherja mútuðu í Afríku . Samt lætur íslenskt stjórnmálafólk Samherja fá kvóta fyrir brot af því verði sem spilltu ráðherrarnir í Afríku þó innheimti fyrir almenning í sínu land , fólkið sem treysti stjórnmálafólkinu til að gæta almannaeigna . Hvernig stendur á þessu ? Að fólk neiti að horfast í augu við eitthvað sem blasir við ? Er það vegna þess að svo margt byggir á að slíkt eigi ekki að vera til , megi ekki vera til ? Að fólk óttist að samfélagshugmynd þess hrynji ? Að fólk kjósi fremur að lifa við lygi , en að taka áfallinu af sannleikanum ? Hvað skal segja . Mannkynssagan er full af sambærilegum dæmum . Illvirki hafa sí og æ verið framin í skjóli valds , stöðu og trausts , sem er misnotað ; spilling , níðingsverk , þjófnaður , ofbeldi … allt dafnar þetta í skjóli valds og stöðu . Hin valdamiklu hafa meiri möguleika á ódæðisverkum en hin valdalausu , og sagan sýnir að þau nýta þau tækifæri . Og að helsta tæki þeirra er skjólið sem við gefum þeim með því að fallast á hugmyndir þeirra um eigið mikilvægi og flekkleysi , og tilhneiging okkar til að taka ávallt stöðu með hinum valdamiklu . Með því höfum við ekki aðeins byggt upp spillt valdakerfi sem brýtur gegn almannahagsmunum , en þjónar sjálfum sér og hinum fáu , ríku og valdamiklu ; heldur samfélag þar sem brot gegn hinum veikstæðu og valdalitlu fá og hafa fengið að grassera ; brot gegn börnum , konum , innflytjendum , leigjendum , öldruðum , öryrkjum , fötluðum … öllum sem standa veikt , ekki bara gagnvart þeim sem misnotar vald sitt hverju sinni heldur samfélagsgerðinni allri sem ávallt vill láta hina valdamiklu njóta alls vafa . Er ekki kominn tími til að hætta þessu ? Þetta er ósiður sem er fólki ekki sæmandi . Hættið þessu . Það er ekkert að óttast . Segið upphátt : Íslensk stjórnmál eru gerspillt . Þegar þið hafið gert það nokkrum sinnum er auðveldara að skilja hvers vegna stjórnvöld fara gegn meirihluta almennings í öllum málum sem einhverju skipta . Það er vegna þess að það er svindlað í leiknum . Hin ríku múta dómaranum . Þess vegna tapar almenningur alltaf . Fólkið sem þykist vera að vinna fyrir þig er á launum hjá öðrum . Ef þú reiknar með mútum gengur dæmið upp . Ef þú neitar að horfast í augu við spillinguna eru íslensk stjórnmál óskiljanlegt rugl . Staðreyndirnar eru þessar : 1 . Eigendur Samherja múta stjórnmálafólki og nota til þess aflandsreikninga . 2 . Það hefur komið í ljós að það er algengara að íslenskt stjórnmálafólk eigi aflandsreikninga en stjórnmálafólk í öðrum löndum . 3 . Íslenskt stjórnmálafólk leigir eigendum Samherja kvóta gegn miklum mun lægra gjaldi en það stjórnmálafólk sem hefur sannanlega tekið við mútum frá fyrirtækinu . Það er engin leið að draga aðra ályktun af þessu en að íslenskt stjórnmálafólk þiggi mútur fyrir að leigja útgerðarmönnum kvóta fyrir aðeins um 6 prósent af því sem útgerðarmenn leigja hver öðrum . Almenningur verður af um 70 milljarða króna tekjum árlega af þessum sökum . Samherjaskjölin færa sönnunarbyrðina til . Nú verður stjórnmálafólkið að sanna að það gangi ekki fyrir mútum ef það vill leigja kvótann , eigur almennings , fyrir 6 prósent af virði hans . Ef það getur ekki sannað það , til dæmis með rannsókn óháðra aðila á bókhaldi allra stærstu útgerðarfyrirtækjunum og öllum þeirra aflandsfélögum í leit að mútum , peningaþvætti og skattsvikum ; ef það framkvæmir ekki slíka rannsókn verður stjórnmálafólkið að leigja kvótann gegn fullu verði . Fram að því göngum við út frá því að það þiggi mútur fyrir að fórna almannahagsmunum .